Document ID: 31994D0332

ΑΠΟΦΑΣΗ ΤΗΣ ΕΠΙΤΡΟΠΗΣ της 29ης Μαρτίου 1994 με την οποία εγκρίνεται η χορήγηση από τη Γερμανία συμπληρωματικής ενίσχυσης υπέρ της βιομηχανίας άνθρακα το 1993 (Το κείμενο στη γερμανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (94/332/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986, σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
Εκτιμώντας ότι:
Ι Η Γερμανία, με επιστολή της 15ης Φεβρουαρίου 1994, γνωστοποίησε στην Επιτροπή, σύμφωνα με το άρθρο 9 παράγραφος 3 της απόφασης αριθ. 2064/86/ΕΚΑΧ, συμπληρωματική παρέμβαση, στην οποία προτίθεται να προσδώσει αναδρομική ισχύ υπέρ της βιομηχανίας άνθρακα για το 1993. Η παρέμβαση αυτή σχετίζεται με τις παραδόσεις άνθρακα και οπτάνθρακα που προορίζονται για την κοινοτική βιομηχανία σιδήρου και χάλυβα.
Στις 23 Δεκεμβρίου 1992, η Επιτροπή είχε εκδόσει την απόφαση 93/151/ΕΚΑΧ (2) που επιτρέπει τη χορήγηση ενισχύσεων από τη Γερμανία υπέρ της βιομηχανίας άνθρακα το 1993.
Όπως ανέφερε η εν λόγω απόφαση, η Γερμανία σχεδίαζε να χορηγήσει για το 1993, στο πλαίσιο της απόφασης αριθ. 2064/86/ΕΚΑΧ και βάσει του συστήματος ενισχύσεων για τη διάθεση άνθρακα οπτανθρακοποίησης, οπτάνθρακα και άνθρακα που προορίζονται για έγχυση στην τροφοδότηση των υψικαμίνων της κοινοτικής βιομηχανίας σιδήρου και χάλυβα, ενίσχυση ύψους 2 948 εκατομμυρίων γερμανικών μάρκων.
Στην απόφαση 93/151/ΕΚΑΧ, η Επιτροπή είχε επισημάνει ότι το ύψος των ενισχύσεων, βάσει του συστήματος αυτού, συνδεόταν με τις δυνατότητες του προϋπολογισμού- ως εκ τούτου, η Γερμανία υποχρεούται να ικανοποιήσει τις τροποποιήσεις που προτίθεται να επιφέρει στο εγκριθέν από την Επιτροπή ποσό για το 1993.
Με επιστολή της 15ης Φεβρουαρίου 1994, η Γερμανία πληροφόρησε την Επιτροπή ότι το ποσό των ενισχύσεων για τη διάθεση ανθράκων και οπτανθράκων με προορισμό την κοινοτική βιομηχανία σιδήρου και χάλυβα, ήταν ανεπαρκές. Σε σύγκριση με το ύψος ενισχύσεων που εγκρίθηκε από την Επιτροπή, η αύξηση για το 1993 ανέρχεται σε 300,206 εκατομμύρια γερμανικά μάρκα, με αποτέλεσμα το συνολικό ποσό των ενισχύσεων για τη διάθεση άνθρακα και οπτάνθρακα κατά το 1993 να ανέρχεται σε 3 248,206 εκατομμύρια γερμανικά μάρκα.
Η αύξηση αυτή προέρχεται από τη μεγαλύτερη, απ' ό,τι είχε αρχικώς εκτιμηθεί, απόκλιση που υφίσταται μεταξύ των διαμορφούμενων στην παγκόσμια αγορά τιμών άνθρακα οπτανθρακοποίησης και του κόστους της γερμανικής παραγωγής, εξαιτίας της κάμψης των τιμών που παρατηρείται στην παγκόσμια αγορά και της εξέλιξης της τιμής του δολαρίου ΗΠΑ έναντι του γερμανικού μάρκου.
Η ανερχόμενη σε 3 248,206 εκατομμύρια γερμανικά μάρκα ενίσχυση συμβιβάζεται με τις διατάξεις του άρθρου 4 της απόφασης 2064/86/ΕΚΑΧ, δεδομένου ότι χρησιμεύει προς κάλυψη της διαπιστούμενης απόκλισης το 1993 μεταξύ της τιμής στην παγκόσμια αγορά και του κόστους παραγωγής για παραδόσεις 18,35 εκατομμυρίων τόνων, σύμφωνα με τους όρους οι οποίοι διατυπώνονται στο άρθρο 12 της εν λόγω απόφασης.
Η συμβολή των σχεδιαζομένων μέτρων στην αναδιάρθρωση, στον εξορθολογισμό της βιομηχανίας άνθρακα και στην επίλυση κοινωνικών και περιφερειακών προβλημάτων, κλιμακώνοντας χρονικά την παύση της λειτουργίας των ελλειματικών εγκαταστάσεων, ανταποκρίνεται στα κριτήρια και τους στόχους του άρθρου 2 της ίδιας απόφασης.
Παράλληλα, οι ενισχύσεις αυτές συμβιβάζονται με τις διατάξεις των άρθρων 4 και 12 της απόφασης αριθ. 2064/86/ΕΚΑΧ, δεδομένου ότι δεν οδηγούν σε τεχνητώς κατώτερες τιμές σε σχέση με εκείνες που ισχύουν για τον άνθρακα εισαγόμενο από τρίτες χώρες.
Η ενίσχυση που αποτελεί αντικείμενο της παρούσας απόφασης είναι, συνεπώς, συμβατή με την εύρρυθμη λειτουργία της κοινής αγοράς.
ΙΙ Σύμφωνα με το άρθρο 11 παράγραφος 2 της απόφασης 2064/86/ΕΚΑΧ, η Επιτροπή οφείλει να εξασφαλίσει ότι οι εγκρινόμενες άμεσες ενισχύσεις προς την τρέχουσα παραγωγή χρησιμοποιούνται μόνο για τους σκοπούς που διατυπώνονται στα άρθρα 3 έως 6 της εν λόγω απόφασης. Προς τούτο, πρέπει να ενημερώνεται ως προς το ύψος και τον τρόπο κατανομής των ποσών που καταβάλλονται,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Γερμανία να χορηγήσει, για το 1993, συμπληρωματική ενίσχυση για τη διάθεση άνθρακα οπτανθρακοποίησης, οπτάνθρακα και άνθρακα που προορίζονται για έγχυση στην τροφοδότηση των υψικαμίνων της κοινοτικής βιομηχανίας σιδήρου και χάλυβα, μέχρι ύψους 300 206 000 γερμανικών μάρκων, ούτως ώστε το συνολικό ποσό αυτής για το εν λόγω έτος να ανέλθει σε 3 248 206 000 γερμανικά μάρκα.
Άρθρο 2
Η Γερμανία ανακοινώνει στην Επιτροπή, το αργότερο στις 30 Ιουνίου 1994, το ποσό της ενίσχυσης που έχει πράγματι καταβληθεί για το 1993.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 29 Μαρτίου 1994.

Labels: 18
19
14
1